Nariadenie európskeho parlamentu a rady (ES) č. 1882/2003
z 29. septembra 2003,
ktorým sa podľa rozhodnutia Rady 1999/468/ES upravujú ustanovenia týkajúce sa výborov, ktoré pomáhajú Komisii pri výkone jej vykonávacích právomocí ustanovených v nástrojoch, ktoré podliehajú postupu uvedenému v článku 251 Zmluvy o založení ES
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej články 40, 47, 55, 71, 80, 95, 137, 150, 152, 153, 155, 156, 175 ods. 1, 179, 285 a 300 ods. 3,
so zreteľom na návrh Komisie [1],
so zreteľom na stanovisko Európskeho hospodárskeho a sociálneho výboru [2],
po porade s Výborom regiónov,
konajúc v súlade s postupom ustanoveným v článku 251 zmluvy [3],
keďže:
(1) Rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí zverených Komisii [4], nahradilo rozhodnutie 87/373/EHS [5].
(2) V súlade s vyhlásením Rady a Komisie [6] o rozhodnutí 1999/468/ES, ustanovenia, týkajúce sa výborov, ktoré pomáhajú Komisii pri výkone jej vykonávacích právomocí, ustanovených pri uplatňovaní rozhodnutia 87/373/EHS, musia byť prispôsobené ustanoveniam článkov 3, 4 a 5 rozhodnutia 1999/468/ES.
(3) Vyhlásenie uvedené vyššie určuje metódy pre úpravu postupov výboru, proces, ktorý je automatický za predpokladu, že neovplyvní charakter výboru, ustanoveného v základnom akte.
(4) Lehoty stanovené v ustanoveniach, ktoré majú byť upravené, musia zostať v platnosti. Keďže neexistuje špecifická lehota, určená pre prijatie vykonávacích opatrení, táto lehota by mala byť stanovená na tri mesiace.
(5) Ustanovenia nástrojov, umožňujúce použitie postupu výboru typu I, určeného rozhodnutím 87/373/EHS, musia byť preto nahradené ustanoveniami, týkajúcimi sa poradného postupu, ustanoveného v článku 3 rozhodnutia 1999/468/ES.
(6) Ustanovenia nástrojov, umožňujúce použitie postupov výboru typu IIa a IIb, stanovených rozhodnutím 87/373/EHS, musia byť preto nahradené ustanoveniami, týkajúcimi sa riadiaceho postupu, uvedeného v článku 4 rozhodnutia 1999/468/ES.
(7) Ustanovenia nástrojov, umožňujúce použitie postupov výboru typu IIIa a IIIb, určených rozhodnutím 87/373/EHS, musia byť preto nahradené ustanoveniami, týkajúcimi sa regulačného postupu, uvedeného v článku 5 rozhodnutia 1999/468/ES.
(8) Toto nariadenie sa týka len zosúladenia postupov výboru. Názvy výborov, spojených s týmito postupmi, boli v prípade potreby zmenené a doplnené,
PRIJALA TOTO NARIADENIE:
Článok 1
Nástroje uvedené v prílohe I a podliehajúce poradnému postupu sa upravujú v súlade s touto prílohou podľa príslušných ustanovení rozhodnutia 1999/468/ES.
Článok 2
Nástroje uvedené v prílohe II a podliehajúce riadiacemu postupu budú upravené, v súlade s touto prílohou, podľa príslušných ustanovení rozhodnutia 1999/468/ES.
Článok 3
Nástroje uvedené v prílohe III a podliehajúce regulačnému postupu budú upravené, v súlade s touto prílohou, podľa príslušných ustanovení rozhodnutia 1999/468/ES.
Článok 4
Odkazy na ustanovenia nástrojov v prílohách I, II a III sa chápu ako odkazy na ustanovenia upravené týmto nariadením.
Odkazy v tomto nariadení na predchádzajúce názvy výborov sa chápu ako odkazy na nové názvy.
Článok 5
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 29. septembra 2003